馬體會2比1贏多蒙特 尾段失波埋伏線
2024年04月11日 09:00
東網電視
更多新聞短片
施巴斯坦賀拿入波,令多蒙特有一線生機。(Getty Images)
西甲球隊喺歐聯持續有好成績,除巴塞隆拿贏巴黎聖日耳門之外,馬德里體育會周四(11日)凌晨亦喺8強首回合,主場2比1力克德甲嘅多蒙特,不過佢哋尾後被多蒙特破蛋,次回合作客德國或有暗湧,多蒙特教練同球員賽後都堅信可以喺主場反敗為勝。
馬體會一開波就施壓,4分鐘逼到多蒙特後場傳失,迪保羅入波先開紀錄;32分鐘多蒙特後防再次解圍失誤,馬體會由森美爾連奴射成2比0。主隊之後大踢穩守突擊,但多次埋門入唔到波之餘,更喺81分鐘被施巴斯坦賀拿攻入,次回合只能帶住1球優勢去作客。連同皇馬打和曼城,西甲3隊喺歐聯8強首回合有2勝1和成績。
馬體會教練施蒙尼喺失波後,曾經場邊同多蒙特總監基爾激烈衝突,基爾賽後表示:「我哋情緒有啲高漲,爭執係關於比賽,由得佢啦!尾段嘅入波相當重要,就算輸0比2,我都覺得次回合可以反勝,依家我哋帶住良好感覺離開。」多蒙特教練泰錫同樣充滿信心:「頭30分鐘踢得唔好,但下半場已改善好多,我覺得我哋值得追和,如果次回合都踢出呢個水準,多蒙特可以晉級。」